**Notă informativă**

**la proiectul Hotărârii ANRE privind modificarea Metodei de determinare a mărimii contribuţiilor financiare achitate de furnizorii de pe piaţa cu amănuntul a gazelor naturale pentru acoperirea costurilor stocurilor de securitate de gaze naturale aprobată prin Hotărârea Consiliului de administraţie al ANRE nr. 277/2023**

|  |
| --- |
| * + - 1. ***Denumirea autorului responsabil de elaborarea proiectului*** |
| Agenția Națională pentru Reglementare în Energetică (Agenţia/ANRE) |
| ***2. Condițiile ce au impus elaborarea proiectului de act normativ şi finalitățile urmărite*** |
| În temeiul art. 1081 alin. (5) din Legea nr. 108/2016 cu privire la gazele naturale cu modificările ulterioare, ANRE are obligația de a aproba Metoda de determinare a mărimii contribuțiilor financiare ce urmează a fi achitate de furnizorii de pe piața cu amănuntul a gazelor naturale.  De menționat, că prin Hotărârea Guvernului RM nr. 668/2022 SA „Energocom” a fost desemnată în calitate de Entitate pentru crearea și menținerea stocurilor de securitate de gaze naturale cu obligația de a încheia acordurile și contractele necesare cu operatorii depozitelor de stocare, inclusiv din țările vecine, din țările părți ale Comunității Energetice și din statele membre ale UE, precum și cu operatorii de sistem prin ale căror rețele urmează să fie transportate gazele naturale care fac obiectul stocurilor de Securitate.  Potrivit prevederilor legale, costurile stocurilor de securitate create de Entitate pentru crearea și menținerea stocurilor de securitate de gaze naturale sunt acoperite din contul contribuțiilor financiare achitate de furnizorii de pe piața cu amănuntul a gazelor naturale în mărimea și în modul stabilite de Agenție.  Problemele care urmează a fi soluționate prin intervenția propusă sunt:   * implementarea prevederilor Legii nr. 108/2016 cu privire la gazele naturale în partea ce ține de stabilirea mecanismului de recuperare a costurilor aferente creării și menținerii stocurilor de gaze naturale suportate de către Entitatea desemnată de Guvern. * perfectarea mecanismului de recuperare a contribuțiilor financiare de către Entitatea pentru crearea și menținerea stocurilor de securitate de gaze naturale.   Conform art. 93 din Codul Fiscal al Republicii Moldova, factura este un document primar cu regim special emis în cazul vânzării unor produse sau prestării unor servicii. În cazul achitării unei facturi, se prezumă că proprietarul bunurilor/beneficiarul serviciilor pentru care s-a emis factura – este plătitorul, fapt care nu corespunde cu conceptul stocurilor de securitate statuat în reglementările primare.  Totodată, veniturile obținute de către entitate în baza facturilor emise reprezintă obiecte impozabile, fapt care ar atrage după sine costuri suplimentare pentru S.A. „Energocom”. |
| ***3. Principalele prevederi ale proiectului*** |
| 1. Metoda de determinare a mărimii contribuţiilor financiare achitate de furnizorii de pe piaţa cu amănuntul a gazelor naturale pentru acoperirea costurilor stocurilor de securitate de gaze naturale aprobată prin Hotărârea Consiliului de administraţie al ANRE nr. 277/2023 *(Monitorul Oficial al Republicii Moldova nr. 182-185/528 din 02.06.2023)*, înregistrată la Ministerul Justiției cu nr. 1794 din 29 mai 2023, se modifică după cum urmează: 2. La pct. 17, pct. 19 cuvântul „facturilor” la forma gramaticală, se substituie cu cuvintele „cont-calculelor” la forma gramaticală corespunzătoare. 3. La pct. 19, după textul „*punctul 16*” se completează cu textul „*și, după caz, recalculate conform punctului 18*”. |
| ***4. Fundamentarea economico-financiară*** |
| Modificările propuse vin să clarifice unele aspecte ce ține de facturarea plăților pentru contribuțiile financiare achitate de către furnizorii de pe piața gazelor naturale din Republica Moldova, urmare a adoptării Metodei de determinare a mărimii contribuțiilor financiare achitate de furnizorii de pe piaţa cu amănuntul a gazelor naturale pentru acoperirea costurilor stocurilor de securitate de gaze naturale aprobată prin Hotărârea Consiliului de administraţie al ANRE nr. 277/2023. |
| ***5. Modul de încorporare a actului în cadrul normativ în vigoare*** |
| Se propune ca Hotărârea Consiliului de administraţie al ANRE să intre în vigoare la data aprobării, având în vedere necesitatea recuperării de către Entitatea pentru crearea și menținerea stocurilor de securitate de gaze naturale a costurilor aferente procurării și stocării gazelor naturale și evitarea prejudiciilor întreprinderii. |
| ***6. Avizarea şi consultarea publică a proiectului*** |
| În conformitate cu art. 9 alin. (7), în cazul situațiilor excepționale în sectorul gazelor naturale, constatate în modul stabilit de lege, sau pe subiecte ce țin de securitatea aprovizionării cu gaze naturale, proiectele de hotărâri, proiectele de decizii pot fi supuse elaborării și adoptării/emiterii în regim de urgență. Argumentarea necesității de a adopta hotărârea/de a emite decizia în regim de urgență se aduce la cunoștința publicului în termen de cel mult 10 zile lucrătoare de la adoptare/emitere, prin publicare pe pagina web a Agenției, prin afișare la sediul acesteia într-un spațiu accesibil publicului și/sau prin difuzare în mass-media centrală.  Aprobarea în regim de urgență a modificărilor propuse derivă din necesitatea recuperării costurilor pentru stocurile de securitate din 2022, întrucât SA „Energocom” în conformitate cu Art. VI alin. (11) din Legea nr. 249/2022 cu privire la modificarea unor acte normative, urmează să creeze stocuri de securitate până în anul 2024, care necesită resurse financiare, iar tergiversarea achitării de către fiecare furnizor a contribuțiilor calculate, pune în pericol securitatea energetică a statului. |

**Veaceslav UNTILA**

**Director general**